Gedagte vir die dag: Waardeer sy genadegaweFoto: pixabay.com En juis om hierdie rede moet julle alles in die stryd werp om julle geloof te verryk met deugsaamheid, die deugsaamheid met kennis, die kennis met selfbeheersing, die selfbeheersing met volharding, die volharding met godsvrug, die godsvrug met liefde onder mekaar en die liefde onder mekaar met liefde vir alle mense. (2 Petrus 1:5–7) Petrus het hierdie brief geskryf vir gelowiges wat wankel in hul geloof. Hy herinner hulle daaraan dat God hulle alles geskenk het wat hulle nodig het om Hom te dien. Sy Seun het sy lewe gegee sodat hulle die verderf kan vryspring en deelagtig kan word aan sy Goddelike natuur. Petrus noem dan die goeie dinge waarop hulle hul kan toespits en spreek hulle aan oor die begeerlikhede van die wêreld. Mense wil vandag steeds liggaamlik geprikkel en verstandelik bedwelm word. Die probleem met hierdie prikkels is dat hulle geleidelik al sterker moet word om ’n uitwerking te hê en gevolglik ook al gevaarliker. Die dinge wat Petrus voorstel, is opbouend en dra by tot die groei en ontwik­keling van gelowiges. Maak ’n lys van sy voorstelle en kyk of jy dit jou eie kan maak. Beoefen deugsaamheid. Moenie jou dae nutteloos verkwis nie. Versamel kennis. Maar wees versigtig – ons beleef ’n inligtingsontploffing. As jy toegang het tot ’n rekenaar, kan jy ’n soekenjin gryp en die wêreld deurkruis. Jy kan jou kop met nuttelose feite volprop en met boosheid besoedel, of jy kan die waarheid gaan soek. Jy kan in die lig loop of in donker gangetjies verdwaal. Die keuse is joune; doen alles met selfbeheersing. Volhard in jou keuse. Leer meer van God en sy wonderlike skepping, leer van Jesus en sy volgelinge en van sy werk op aarde. Wees lief vir jou eie mense en dra hierdie liefde uit na die res van die wêreld. Here, lei ons uit die doolhof van wêreldse genot na hemelse vreugde. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital